SKRIFTLIG FORESPØRGSEL P-2752/02

af Joan Colom i Naval (PSE) til Kommissionen

(25. september 2002)

Om: Budgetgennemførelsen af udgiftsområde 2 i de finansielle overslag for regnskabsåret 2002

I henhold til Kommissionens oplysninger var der den 12. september endnu ikke afgivet tilsagn for forpligtelsesbevillinger til et beløb af 1 501 mio. EUR.

Anser Kommissionen det for sandsynligt, at 1 330 mio. EUR fra Samhørighedsfonden vil blive gennemført inden regnskabsårets afslutning?

Hvilken gennemførelsesprocent forventer Kommissionen for fællesskabsinitiativerne og især for konto B2-141: Støtte til regioner, der grænser op til kandidatlande?

Anser Kommissionen det for muligt eller hensigtsmæssigt at anvende en del af de forpligtelsesbevillinger, som der formentlig ikke ville kunne gives tilsagn om, til finansiering af det beløb på 27 mio. EUR, som mangler i programmet for omstrukturering af den del af fiskerflåden, som driver fangst i marokkansk farvand, og som ikke oprindelig blev sat på 2002-budgettet, men som der skal afgives tilsagn om inden udgangen af 2003?

Svar afgivet på Kommissionens vegne af Michaele Schreyer

(4. november 2002)

Det ærede medlem omtaler anvendelsen af forpligtelsesbevillingerne under udgiftsområde 2 i de finansielle overslag. De forpligtelsesbevillinger, der ikke er indgået forpligtelser for, vedrører hovedsagelig Samhørighedsfonden.

Den nuværende udnyttelse for Samhørighedsfonden ligger over den udnyttelsessats, som Kommissionen har fastsat i sit oprindelige gennemførelsesprogram for september 2002, som den har oversendt til budgetmyndigheden. Den svarer til niveauet pr. september 2001, hvor bevillingerne til sidst næsten blev fuldstændig opbrugt. For bevillingerne til Samhørighedsfonden indgås der forpligtelser for hvert enkelt projekt. Der er ikke tale om den automatiske indgåelse af forpligtelser, der er karakteristisk for næsten alle strukturfonde. Det forklarer den stærkt koncentrerede udnyttelse af bevillingerne til Samhørighedsfonden omkring årets slutning.

Kommissionen råder i øjeblikket ikke over oplysninger om, at forpligtelsesbevillingerne til Samhørighedsfonden for 2002 ikke skulle kunne udnyttes tilstrækkeligt.

I øjeblikket tilstræbes der en næsten fuldstændig udnyttelse af de forpligtelsesbevillinger, der er til rådighed for fællesskabsinitiativerne. Den hidtidige udnyttelsessats andrager 96,3 %. De forpligtelsesbevillinger, der endnu ikke er indgået forpligtelser for, vedrører først og fremmest fællesskabsinitiativerne til fordel for grænseområderne (Interreg). Kommissionen vil inden for rammerne af sine beføjelser sætte alt ind på at få disse programmer vedtaget inden udgangen af 2002, hhv. få opfyldt forudsætningerne for en overdragelse af midlerne.

Yderligere forpligtelsesbevillinger, der endnu ikke er indgået forpligtelser for, vedrører EQUAL- og Leader-initiativerne. En del af disse midler vil sandsynligvis være udnyttet ved udgangen af 2002.

Derimod kan midlerne til den nye konto B2-1411 Støtte til regioner, der grænser op til kandidatlande allerede være udnyttet 100 %, fordi de blev afsat til særaktioner inden for de allerede løbende Interreg-programmer.

Kommissionen mener ikke, at det er muligt at finde de 27 mio. EUR under udgiftsområde 2, der kræves til finansiering af omstruktureringen af den fiskerflåde, der fisker i marokkanske farvande. Efter en gennemgang af alle relevante konti under strukturfondene kan det i øjeblikket kun konstateres, at 9 mio. EUR er uudnyttet og står til rådighed til forfinansiering af de 27 mio. EUR i 2002. Som led i 2003-budgettet skal fleksibilitetsinstrumentet dog tages i brug til denne finansiering.